Publikums hilsener til Madeleine McCann i hjembyen Rothley i Leicestershire i England. Bildet ble tatt 17. mai 2007.
**Madeleine McCann-saken**, eller bare **Madeleine-saken**, er navnet på en forsvinningssak som oppstod da den tre år gamle, britiske jenta **Madeleine McCann** (født 12. mai 2003) torsdag 3. mai 2007 forsvant fra feriekomplekset Oceans Club i Praia da Luz i Algarve-regionen i sørlige Portugal, mens foreldrene, Kate og Gerry McCann spiste middag på en restaurant 50 meter unna.

Den 31. juli 2007 meldte portugisiske medier at det var gjort funn av blodspor etter Madeleine McCann i leiligheten.

1. august 2008 skal avlytting av samtaler samt e-post ha resultert i at portugisisk politi la til grunn at Madeleine McCann var død.

Politiet mente i en periode at moren, Kate McCann, drepte datteren med vilje eller ved et uhell og prøvde å dekke over ved å iscenesette en kidnapping. Moren fikk status som siktet («arguida») den 7. september 2007. Begge foreldrene ble mistenkt i saken etter at det i media ble påstått at det var gjort et funn av DNA i en leiebil Kate og Gerry McCann leide 25 dager etter at Madeleine forsvant. Faren fikk status som siktet («arguido») den 8. september 2007. Briten Robert Murat og hans kjæreste ble også mistenkt i saken. Et vitne som var venn av McCann ekteparet, Jane Tanner, forklarte at hun hadde sett en mørkhåret mann i mørk jakke og beige bukser bære et barn bort fra leiligheten McCanns leide i Praia de luz. Dette skulle ha skjedd klokken 21.15 den kvelden Madeleine forsvant. Barnet hadde pysjamas lik Madeleine sin og bare føtter, til tross for at det var en kald kveld. Etterforskningslederen i Portugal, Paulo Rebelo, utelukket ikke at Madeleine McCann var blitt bortført. Murat og Madeleines foreldre ble fjernet fra listen over mistenkte den 7. juli 2008.

9. september 2007 reiste Madeleines foreldre og tvillingene hjem til Rothley, Storbritannia. Foreldrene reiste senere på turneer i flere land for å få skape oppmerksomhet rundt forsvinningen, i håp om at noen kunne hjelpe til med å finne datteren. Blant annet besøkte de pave Benedikt XVI og fikk støtte fra kjendiser som David Beckham, Cristiano Ronaldo og J. K. Rowling. Den britiske avisa *News of the World* utlovet en dusør på 2,5 millioner pund, eller 30 millioner kroner, til den som kunne bidra med informasjon som førte til at Madeleine McCann blir funnet. Det var også flere forretningsfolk, andre aviser og en kollega av Madeleine McCanns mor, som utlovet dusører. Etter at foreldrene ble siktet for å stå bak drapet, trakk mange tidligere støttespillere sin støtte.

I juli 2008 ble foreldrene frikjent i en rapport fra det portugisiske politiet. I august 2008 ble de viktigste funnene blant 20 000 politidokumenter, presentert av britiske medier.

I 2011 utga kriminalanalytiker Pat Brown boken *Profile of the Disappearance of Madeleine McCann*. I denne boken hevdet Brown at bevismaterialet i saken tydet på at Madeleine aldri ble bortført, men at foreldrene overmedisinerte henne og at hun døde ved et uhell. Motivet for å lyve skulle være at sannheten ville skade foreldrenes karrièrer som leger. Amazon trakk boken etter fem uker på grunn av trusler om injuriesak.   

I 2008 gav tidligere poltisjef og koordinator av etterforskningen, Gonçalo Amaral, ut boken *Maddie: Sannheten om løgnen*. Der hevdet Amaral at ekteparet skjulte Madelenes dødsfall ved hjelp av en fingert forsvinning. Amaralhadde tidligere samme år trukket seg fra sin stilling. I mai 2015 ble han dømt til å betale McCann-ekteparet 500 000 euro i erstatning for påstandene han hadde fremmet i boken sin, og samtidig ble det nedlagt forbud mot å selge boken. I april 2016 ble anken hans tatt til følge. Ekteparet anket til høyesterett, men anken ble avslått i 2017. Amaral gjentok påstandene sine i Netflix-serien *Madeleine McCann-saken*, som hadde premiere i 2019.

I mai 2019 meldte portugisiske medier at politiet etterforsker en ny, navngitt mistenkt i saken.

Litteratur om Madeleine McCann-saken
------------------------------------

* 2008: *Maddie: Sannheten om løgnen* (*A verdade da mentira*) – Gonçalo Amaral
* 2011: *Profile of the Disappearance of Madeleine McCann* – Pat Brown
* 2019: *Madeleine McCann-saken* (*The Disappearance of Madeleine McCann*) – Netflix-serie i åtte deler

Referanser
----------

1. 1 2  James Gant (17. mars 2019). «Madeleine McCann's parents are 'furious' after retired detective repeats claim in new Netflix series that they put toddler's life at risk by publicising her distinctive eye mark». *Mail Online* **(engelsk)**. Besøkt 4. mai 2019.
2. ↑  Per Lars Tonstad (13. mai 2015). «Madeleine (3) forsvant sporløst for åtte år siden. Politisjefen er den eneste som er dømt». *Dagbladet*. Besøkt 4. mai 2019.
3. ↑  Halldor Hustadnes (20. april 2016). «Politisjef vil ha erstatning av foreldrene til forsvunne Madeleine McCann (3)». *Dagbladet*. Besøkt 4. mai 2019.
4. ↑  «Madeleine McCann's parents lose libel case appeal in Portugal». *The Guardian* **(engelsk)**. Press Association. 1. februar 2017. Besøkt 4. mai 2019.
5. ↑  Amanda Nordhagen Walnum (4. mai 2019). «- Ny mistenkt i Maddie-forsvinningen». *Dagbladet*. Besøkt 4. mai 2019.

Eksterne lenker
---------------

* Støtteside for Madeleine McCanns foreldre
* Nettavisen: Dusør: 30 millioner kroner Arkivert 29. september 2007 hos Wayback Machine.
* VG: Gransker telefonkontakt mellom brite og russer
* VG: Jente borte- frykter kidnapping
* Nettavisen: Madeleine McCann ble aldri bortført